Pohjanmaan poliisilaitos on selvittänyt huumausaineiden maahantuontia viime vuoden aikana. Esitutkinnassa on selvinnyt, että Vaasassa ja sittemmin Seinäjoella asunut reilu parikymppinen mies on hankkinut Ruotsista Tornion kautta amfetamiinia viime vuoden aikana kaikkiaan seitsemän kertaa.

Poliisi epäilee miehen hankkineen kaikkiaan yli kahdeksan kiloa amfetamiinia.

Amfetamiini on myyty ja välitetty edelleen Pohjanmaan alueelle ja muualle Suomeen. Osa maahantuodusta amfetamiinista on mennyt miehen 22-vuotiaalle kauhavalaiselle tekijäkumppanille edelleen myytäväksi.

Seinäjokinen mies kärähti marraskuun 6. päivä Kokkolassa. Poliisi otti miehen kiinni kun hän oli palaamassa kahden naisen kanssa Torniosta huumausaineiden hankintareissulta. Seurueen autosta takavarikoitiin neljä kiloa amfetamiinia. Poliisilla on asian vuoksi on ollut vangittuna seitsemän henkilöä ja osa heistä on edelleen vangittuna. Lisäksi muutamia henkilöitä on ollut pidätettynä.

Ruotsista on luovutettu Suomeen 21-vuotias ruotsalainen mies, jonka epäillään tuoneen huumausaineet Ruotsista Suomeen. Lisäksi Suomessa vangittiin 18-vuotias Ruotsissa asuva nainen, jonka epäillään olleen marraskuun kuudes päivä yhdessä 21-vuotiaan ruotsalaisen miehen kanssa tuomassa neljän kilon amfetamiinierän Ruotsista Suomen puolelle Tornioon.

Rikoskokonaisuudessa on tutkittu lisäksi muun muassa törkeää rahanpesua ja rekisterimerkintärikoksia siltä osin, kuin seinäjokisen miehen omaisuutta on ollut muiden henkilöiden nimissä ja hänen huumausainekaupasta saatuja rahojaan on ollut säilytettävänä kauhavalaisella miehellä.

Lisäksi Seinäjoella asuvan päätekijän hallusta takavarikoitiin kotietsinnällä laiton pistooli, anastettua omaisuutta, dopingaineita sekä pienempiä määriä erilaisia huumausaineita.

Asia siirtyy lähiaikoina syyteharkintaan.